ไฟแนนเชียลไดเจสต์
IEC แจ้งใช้เงินเพิ่มทุน
24 ม.ค. 2556

IEC แจ้งใช้เงินเพิ่มทุน
บริษัท อินเตอร์แนชั่นเนิลเอนจีเนียริง (IEC) แจ้งการใช้เงินจากการเพิ่มทุนว่า ภายหลังระดมทุนโดยการเพิ่มทุน 182 ล้านบาท เมื่อเดือน ต.ค. 2555 จนถึงสิ้นปี 2555 บริษัทได้ใช้เงินเพิ่มทุนดังกล่าวไปแล้ว เพื่อใช้ในการดำเนินธุรกิจทางด้านการพลังงานทดแทน ได้แก่ โครงการโรงไฟฟ้าพลังงานแสงอาทิตย์ (โครงการแม่มาลัย จ.เชียงใหม่) จำนวน 1.5 ล้านบาท โครงการโรงไฟฟ้าพลังงานแสงอาทิตย์ (โครงการแม่ทา จ.ลำพูน) จำนวน 40.2 ล้านบาท โครงการโรงไฟฟ้าพลังงานขยะ (โครงการเทศบาลหาดใหญ่ จ.สงขลา) จำนวน 13.8 ล้านบาท และใช้เป็นเงินทุนหมุนเวียนในการดำเนินกิจการของบริษัทจำนวน 89 ล้านบาท รวมเป็นจำนวนเงิน 144.5 ล้านบาท 
ดังนั้น จึงยังคงมีเงินเหลือจากการเพิ่มทุนในครั้งนี้อีกจำนวน 37.8 ล้านบาท ซึ่งบริษัทจะนำเงินเพิ่มทุนดังกล่าวไปใช้เพื่อให้เป็นไปตามประสงค์ของการเพิ่มทุนต่อไป
วายุภักษ์ 1 ปันผล
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุนเอเอฟซี แจ้งว่า ตามที่บริษัทหลักทรัพย์จัดการกองทุนเอ็มเอฟซี และบริษัทหลักทรัพย์จัดการกองทุนกรุงไทย ได้จัดตั้งและจัดการกองทุนรวมวายุภักษ์ 1 ตามมติคณะรัฐมนตรีเมื่อวันที่ 1 ก.ค. 2546 โดยกองทุนมีนโยบายคุ้มครองเงินต้นและอัตราผลตอบแทนขั้นต่ำ มูลค่าโครงการ 1 แสนล้านบาท อายุโครงการ 10 ปีนั้น
ที่ประชุมคณะกรรมการการลงทุนของกองทุนรวมวายุภักษ์ 1 ได้มีมติอนุมัติให้จ่ายเงินปันผลสำหรับช่วงระยะเวลาตั้งแต่วันที่ 1 ก.ค. 2555-31 ธ.ค. 2555 ในอัตรา 3% หรือ 0.30 บาทต่อ 1 หน่วยลงทุน สำหรับหน่วยลงทุนประเภท ก. ซึ่งมีประชาชนทั่วไปและนิติบุคคลทั่วไป เป็นผู้ถือหน่วยลงทุน จำนวน 7,000 ล้านหน่วยลงทุน และจ่ายเงินปันผลในอัตรา 3% หรือ 0.30 บาทต่อ 1 หน่วยลงทุน 
สำหรับผู้ถือหน่วยลงทุนประเภท ข. ซึ่งเป็นผู้ถือหน่วยลงทุนจำนวน 3,000 ล้านหน่วย โดยกำหนดการปิดสมุดทะเบียนผู้ถือหน่วยลงทุน วันที่ 6 ก.พ. 2556 และกำหนดจ่ายเงินปันผลวันที่ 19 ก.พ. 2556